Kristian Jensen (V), 2000-11-09:
Tak for debatten.
Jeg vil ikke sige, at det ikke har bragt noget nyt med sig. Jeg synes, at det har bragt et par nye vinkler på diskussionen, som vi vil prøve at kigge lidt videre på. Jeg vil sige til dem, der har sagt, vi har allerede en foreningsfrihedslov i Danmark i dag, at den efter vores opfattelse er temmelig indskrænket.
Så har vi hørt en rørende omsorg for arbejdsgivernes rettigheder fra hr. Ole Vagn Christensen, og det varmer os da, at hr. Ole Vagn Christensen nu er begyndt at interessere sig for dem.
Men det, der er forslagsstillernes intentioner at ramme med det her, er ikke nogle grupper; det er ikke arbejdstagerne, det er ikke arbejdsgiverne.
Det er det enkelte individ, det enkelte menneske, der ønsker at træffer sine egne selvstændige valg.
Og så må jeg sige til hr. Ole Sohn, at jeg er en lille smule skuffet over, at hr. Ole Sohn tilsyneladende havde misforstået lidt af forslaget, men da arbejdsbyrden herinde kan være stor, skal jeg tilgive ham det.
Jeg har endnu ikke blandt dem, der snakker om aftalefriheden på bl.a. arbejdsmarkedet, aftalefriheden generelt, fået noget godt eksempel på, hvorfor der lige præcis skal være forskel på, om vi lovgiver om den ene form for diskrimination eller lovgiver om diskrimination omkring fagforeningsmedlemskab - nok fordi der ikke er nogen god definition på, hvorfor man har den forskel.
Nu har vi fremsat forslaget, og så har Folketinget mulighed for at ændre dansk lovgivning.
Jeg ved, at der er en sag på vej ved Den Europæiske Menneskerettighedsdomstol, som måske vil ændre dansk lovgivning, forud for at Folketinget gør det.
Det er blevet sagt fra en enkelts side, at det er en sag, som vi fra den borgerlige side forfølger kraftigere, når vi er i opposition, end når vi er i regering.
Nu kan jeg ikke personlig udtale mig om, hvordan vi forfulgte den, da vi var i regering, men jeg kan så sige, at jeg personlig vil forfølge den også på det tidspunkt, hvor Venstre måtte komme i en regering.
Det er sådan, at Venstre er modstander af monopoler, også når fagforeninger har monopoler på noget.
Forslagsstillerne har taget udgangspunkt i individet og individets ret til at vælge selv.
Vi tror på, at folk godt kan vælge blandt konkurrerende fagforeninger.
Vi tror på, at folk har den viden og den forstand og den kløgt, der skal til for at vælge den fagforening, der bedst ud fra deres eget synspunkt varetager deres interesser.
Og den frihed til at vælge selv for det enkelte individ er en frihed, som ligger forslagsstillerne meget på sinde, og derfor er det et forslag, som vil blive taget frem måske ikke nødvendigvis i hver eneste folketingssamling, men det vil blive taget frem atter og atter, indtil vi får gennemført det mål, som er forslagsstillernes, nemlig at vi får den frihed
på arbejdsmarkedet, der sætter individets rettigheder over andres ret til at bestemme over den enkelte.
Så jeg vil gerne sige tak for alle de positive udsagn, der har været.
Tak for støtten.
Og så håber vi, at det på et tidspunkt også bliver vedtaget og gennemført, så vi kan bringe glæde til de over 200.000 medarbejdere, der i dag må leve med en eksklusivaftale på deres område.
Jeg kan sige til dem, der har sagt, at systemet fungerer godt nok, som det er i dag, og at man jo ved, hvad man går ind til: Det er jo sådan i dag, at hvis man går ind og bliver ansat et sted og bliver uenig med sin fagforening, bliver sur over de beslutninger, de træffer, de prioriteter, de har i overenskomstforhandlinger m.v., ja, hvis man er ansat på en arbejdsplads, hvor der er en eksklusivaftale, så har man endda ikke retten til at melde sig ud af fagforeningen.
Hvis man bliver uenig med den fagforening, man er ansat under, ja så er konsekvensen, at man er nødt til at skifte arbejdssted, hvis man ønsker at melde sig ud af den fagforening.
Og det synes vi faktisk er en knægtelse af den private frihed, som vi ønsker at rette op på.